Üllatuseks selgub siiski, et need üksikud, kel on parimini õnnestund vabaneda  oma ümbruse eelarvamusist, on loond endile ideaalid, mil on hämmastavalt palju ühiseid jooni. Need, kes on osutand mitte ainult intelligentsi, vaid ka ülimat voorust, on Huxley järgi üksmeelselt taodelnud inimtüübi loomist, keda saab kõige tabavamalt iseloomustada sõnaga "nοn-attached", s, o. köitumata, kütketu, vaba, takerdumata - takerdumata oma kehaaistinguisse ja himudesse, võimu- ja varandusetahtesse, oma inimlike ihalduste esemeisse, oma kirgedesse, kuulsusse, sotsiaalsesse positsiooni. See tüüp peab  suutma tõusta kõrgemale isegi teadusest, kunstist, filantroopiast. Ta peab suutma näha neist kõigist veel kaugelt suuremat ja väärtuslikumat reaalsust.